Diari Oficial de la Generalitat Valenciana


Sumari del DOGV 9583, del 26-04-2023 (2023/4399)

DECRET 59/2023, de 21 d'abril, del Consell, pel qual es modifica el Reglament de la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/04/21/59/dof/vci/html**

### Dades del document

Número de DOGV
:   9583

Data del DOGV
:   26-04-2023

Secció del DOGV
:   I. DISPOSICIONS GENERALS

Número del document
:   2023/4399


Data del document
:   21-04-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * organització patronal
    * cooperació institucional
    * diàleg social
    * sindicat
    * legislació

DECRET 59/2023, de 21 d'abril, del Consell, pel qual es modifica el Reglament de la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana. [2023/4399]  
El Decret 193/2015, de 23 d'octubre, del Consell, va aprovar el Reglament de la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana.  
En la secció primera del capítol IV del mencionat Reglament es regulen la composició, constitució i funcions assignades a la taula de diàleg social de la Comunitat Valenciana.  
La Generalitat ha configurat el diàleg social com un eix central en la presa de decisions i en la implementació i desenvolupament de les polítiques públiques, com un element transversal que enriqueix totes les accions de govern. La interrelació constant i la cerca de l'acord és un element bàsic en el model de governança que ve desenvolupant la Generalitat des de 2015.  
La concertació i el diàleg social permeten aprofundir en els valors de la societat democràtica. I són un instrument bàsic per al desenvolupament econòmic, l'equitat social i l'enfortiment de l'actual i moderna societat civil que conforma la Comunitat Valenciana.  
A fi de donar un empenyiment més gran al diàleg i a la concertació, mitjançant el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat es va crear la Direcció General de Coordinació del Diàleg Social en l'estructura orgànica bàsica de la Presidència de la Generalitat. I, per això, la taula de diàleg social, s'ha estat adaptant a l'aquesta estructura orgànica de l'Administració del Consell.  
D'acord amb el que s'ha indicat, i fent ús de les facultats conferides per la Llei 5/1983, de 30 de desembre, de la Generalitat, del Consell a proposta de la Presidència de la Generalitat i de la Conselleria d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió del dia 21 d'abril de 2023,  
  
  
Decrete  
  
Article únic  
Es modifiquen l'article 5, l'article 24 i l'apartat 1 de l'article 25 del Reglament de la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana, que es va aprovar pel Decret 193/2015, de 23 d'octubre, del Consell, la redacció dels quals queda com s'indica en l'annex d'aquest decret.  
  
Disposició addicional  
  
Única. Incidència pressupostària  
L'aprovació i posterior desenvolupament d'aquest decret no podrà tindre cap incidència en la dotació de tots i cadascun dels capítols de despesa assignats a la conselleria competent per raó de la matèria i, en tot cas, haurà de ser atés amb els seus mitjans personals i materials.  
  
Disposició final  
  
Única. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 21 d'abril de 2023  
  
El president de la Generalitat  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ  
ANNEX  
  
Nova redacció dels articles 5 i 24 i de l'apartat 1 de l'article 25 del Reglament de la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana.  
  
Un. L'article 5 del Reglament queda amb la redacció següent:  
«Article 5. Transparència, protecció de dades i bones pràctiques  
1. Les organitzacions empresarials i sindicals han de fer la publicitat adequada, en les seues publicacions oficials i pàgines web, de les activitats de participació i col·laboració institucional que realitzen en el marc de l'LPCI i el present reglament, sense perjuí de la publicitat en matèria de subvencions públiques que legalment siga exigible a l'Administració del Consell.  
Per a això, serà aplicable, amb les peculiaritats pròpies d'aquestes organitzacions, la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
2. El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
En relació amb els òrgans col·legiats regulats en aquesta norma, les dades de les persones que els integren seran tractats de conformitat amb el que es disposa en la normativa vigent en matèria de protecció de dades, complint amb els principis relatius al tractament i amb el deure d'informar les persones interessades.  
3. Així mateix, les persones que formen part d'aquests òrgans tindran el deure de confidencialitat de la informació que coneguen en el desenvolupament de les seues funcions.»  
  
Dos. L'article 24 del Reglament queda amb la redacció següent:  
«Article 24. La taula de diàleg social de la Comunitat Valenciana  
1. La taula de diàleg social de la Comunitat Valenciana, creada per l'article 12 de l'LPCI és un òrgan col·legiat sense personalitat jurídica, de participació institucional permanent, de composició tripartida i paritària, l'objecte de la qual és impulsar la concertació i la coordinació socioeconòmica i la participació institucional en els termes recollits en l'LPCI i en el present reglament que la desenvolupa.  
2. La seua composició es la següent:  
a) Per part de l'administració del Consell, la persona titular de la presidència de la Generalitat, la persona titular de la conselleria competent en matèria d'ocupació i quatre persones titulares de conselleries nomenades pel president de la Generalitat.  
b) Sis persones representants titulars de les organitzacions empresarials més representatives en la Comunitat Valenciana. Seran designades de conformitat amb el que disposen els seus estatuts.  
c) Sis persones representants titulars de les organitzacions sindicals més representatives. Seran designades d'acord amb el que disposen els seus estatuts.  
d) La secretaria de la taula de diàleg social l'assumirà la persona titular de la direcció general competent en matèria de diàleg social, que assistirà a les sessions amb veu i sense vot.  
La composició de la taula, d'acord amb el que s'estableix en l'article 14.4 de la Llei orgànica 3/2007, de 22 de març, per a la igualtat efectiva de dones i homes, complirà el principi de participació equilibrada de dones i homes.  
3. El mandat de les persones a què es refereix l'apartat 2.a d'aquest article s'estendrà durant el temps en què romanguen en els seus càrrecs.  
  
El mandat de les persones a què es refereix l'apartat 2, lletres b) i c), s'estendrà durant un període de quatre anys, i podran ser reelegides al final del seu mandat en la mateixa forma establida en l'apartat 2, lletres b) i c). Transcorregut aquest termini, continuaran exercint les seues funcions fins que faça efecte la reelecció o el nou nomenament.  
  
Així mateix, el mandat de qualsevol de les persones a què es refereix l'apartat 2, lletres b) i c), podrà expirar abans de la finalització del termini de quatre anys en els següents supòsits:  
a) Revocació o cessament acordat per l'entitat que la va nomenar.  
b) Pèrdua de la condició en virtut de la qual va ser nomenada, en el cas de persones membres que ho foren per raó del seu càrrec.  
c) Dissolució de l'organització a la qual es representa.  
d) Renúncia expressa.  
e) Defunció.  
f) Resolució ferma, de caràcter judicial o administrativa, que comporte la inhabilitació o suspensió per a càrrecs públics.  
En els supòsits previstos anteriorment, les substitucions que hagen de produir-se, ho seran pel temps que reste del mandat de la persona substituïda, excepte en el supòsit c) en què quedarà sense cobrir fins al nomenament de la nova vocalia.  
La conselleria competent en matèria de diàleg social prestarà el necessari suport administratiu per al funcionament de la taula de diàleg social de la Comunitat Valenciana.»  
3. L'apartat 2 de l'article 25 del Reglament passa a tindre la redacció següent:  
«Article 25. Constitució de la taula de diàleg social i funcions assignades  
[...]  
2. La Comissió Tècnica estarà composta per quatre persones representants de cadascuna de les parts que componen el Ple de la taula de diàleg social, i designats per aquestes.  
Ostentarà la presidència de la Comissió la persona que assumisca la secretaria de la taula de diàleg social.  
La Comissió Tècnica exercirà les funcions següents:  
a) Realització d'informes tècnics per a l'elaboració de propostes al Ple.  
b) Formulació de propostes de creació de línies de col·laboració institucional en les matèries que són objecte d'aquesta.  
c) Coordinació dels grups de treball que el Ple constituïsca per al desenvolupament de funcions pròpies dels òrgans de participació institucional.  
d) Gestió d'un registre d'òrgans col·legiats de participació institucional constituïts formalment i seguiment de la seua activitat.  
e) Designació de les persones auditores que verificaran els comptes justificatius de les persones destinatàries de les compensacions econòmiques a la participació institucional per a un període de dos exercicis consecutius. El seu nomenament es realitzarà amb una convocatòria prèvia pública oberta a persones auditores de comptes inscrites com a exercents en el Registre Oficial d'Auditors de Comptes dependent de l'Institut de Comptabilitat i Auditoria de Comptes, sense que aquesta tinga la naturalesa de contracte dels previstos en Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
f) Solució dels conflictes que puguen sorgir entre les persones membres de la taula de diàleg social per als quals no siga necessària la intervenció del Ple.  
Els acords adoptats per unanimitat per la Comissió Tècnica seran assumits pel Ple de la taula de diàleg social com a propis. En cas contrari, aquells que no s'acorden per majoria de cadascuna de les parts presents en aquesta hauran de ser ratificats pel Ple en una reunió extraordinària convocada per la mateixa Comissió Tècnica.»


Còpia Permalink ELI